"ระยองไวร์" มั่นใจพลิกกลับมามีกำไร ส่งซิกครึ่งปีหลังงบสวย
รุกแผนส่งออกอาเซียน ขยายฐานลูกค้าใหม่ คุมต้นทุน คงเป้ารายได้ปี 62 ไว้ที่ 1,000 ล้านบาท
27 ส.ค. 2562

รุกแผนส่งออกอาเซียน ขยายฐานลูกค้าใหม่ คุมต้นทุน คงเป้ารายได้ปี 62 ไว้ที่ 1,000 ล้านบาท
นายวุฒิชัย ลีนะบรรจง กรรมการผู้จัดการ บริษัท ระยองไวร์ อินดัสตรีส์ (RWI) เปิดเผยว่า แนวโน้มผลการดำเนินงานในช่วงครึ่งปีหลังของปี 2562 คาดว่ารายได้จะเติบโตดีกว่าในช่วงครึ่งปีแรกและกลับมามีกำไร โดยรายได้ในช่วงไตรมาส 2/62 บริษัทมีรายได้อยู่ที่ 198 ล้านบาท และขาดทุนสุทธิ 59 ล้านบาท เนื่องมาจากบริษัทมีต้นทุนวัตถุดิบที่สูงขึ้นก่อนนำมาผลิตและจำหน่าย อีกทั้งเศรษฐกิจในประเทศและต่างประเทศเกิดการชะลอตัว ส่งผลให้ยอดขายลดลง ทำให้การผลิตในช่วงครึ่งปีแรกผลิตเพียง 50% ของกำลังการผลิตทั้งหมด
สำหรับแผนการดำเนินงานในช่วงครึ่งปีหลัง บริษัทมีแผนรุกตลาดต่างประเทศในภูมิภาคอาเซียน โดยมองว่ายังมีโอกาสอีกมากในประเทศอินโดนีเซีย ฟิลลิปปินส์ ไต้หวัน รวมถึงออสเตรเลีย ซึ่งมีการลงทุนของภาครัฐในการขยายโครงสร้างพื้นฐานของประเทศ และภาคเอกชนที่มีการลงทุนในโครงการก่อสร้างต่างๆ อย่างต่อเนื่อง แผนงานดังกล่าวต่อยอดจากเดิมที่ได้มีการส่งออกไปยังกลุ่มลูกค้าแถบภูมิภาคอาเซียน เช่น กัมพูชา เมียนมา เวียดนาม และสาธารณรัฐประชาธิปไตยประชาชนลาวแล้ว
นอกจากนี้ บริษัทอยู่ระหว่างการเจรจากับนักธุรกิจชาวจีนในการร่วมทุน โดยจะใช้ความเชี่ยวชาญในการผลิต นำเครื่องจักร และเทคโนโลยีที่ทันสมัยในการผลิตเหล็กลวดเหล็กแรงดึงสูง ทั้ง PC Wire และ PC Strand มาปรับปรุงการผลิต ซึ่งจะทำให้มีศักยภาพในการจัดหาวัตถุดิบที่มีราคาถูกลงกว่าเดิมมาก ทำให้ได้เปรียบในด้านต้นทุน และมีเงินทุนในการสำรองวัตถุดิบจากความสัมพันธ์ที่ดีกับกลุ่มนักธุรกิจชาวจีน ทำให้เกิดการต่อยอดทางธุรกิจขยายผลิตภัณฑ์
โดยจีนมีแผนที่จะย้ายฐานการผลิตลวดแม็กซ์สำหรับอุตสาหกรรมเฟอร์นิเจอร์ส่งออกต่างประเทศในแถบยุโรปมาที่ไทย เพราะใช้ลวดแบบเดียวกับเรา เพื่อขยายฐานการผลิตในการส่งออก เนื่องจากจีนเองโดนกำแพงภาษีนำเข้าจากสหรัฐฯ ทำให้การส่งออกจากไทยได้เปรียบทางการแข่งขันมากกว่า
นอกจากแผนการส่งออกไปยังต่างประเทศมากขึ้น บริษัทยังใช้กลยุทธ์การปรับลด ควบคุมต้นทุนค่าใช้จ่าย การบริหารจัดการภายในองค์กรให้มีประสิทธิภาพ และควบคุมคุณภาพการผลิตให้ดียิ่งขึ้น คาดสัดส่วนยอดขายในปีนี้ มาจากตลาดในประเทศ 80% และตลาดต่างประเทศ 20% และจากแผนงานข้างต้น ทำให้มั่นใจได้ว่า RWI จะพลิกกลับมามีกำไรได้ ซึ่งบริษัทยังคงเป้าหมายรายได้ไว้ที่ 1,000 ล้านบาท